b"\n_START_ARTICLE_\nRicard Llad\xc3\xb3 i Font\n_START_SECTION_\nBiografia\n_START_PARAGRAPH_\nLa seva milit\xc3\xa0ncia pol\xc3\xadtica el va portar a viure un temps a Barcelona i ser testimoni privilegiat del per\xc3\xadode revolucionari durant el primer temps de guerra especialment dels Fets de Maig del 1937 i la posterior persecuci\xc3\xb3 del POUM, de resultes de la qual ell seria empresonat a Val\xc3\xa8ncia per la policia sovi\xc3\xa8tica._NEWLINE_Llad\xc3\xb3 era un gran coneixedor de les figures m\xc3\xa9s destacades del BLOC i del POUM com Joaquim Maur\xc3\xadn i Andreu Nin a qui coneixia molt b\xc3\xa9 i mantenia contactes sovintejats._NEWLINE_Era idealista, rom\xc3\xa0ntic, gran conversador, lector empedre\xc3\xaft. Home d'una gran qualitat humana i amb un alt grau humilitat._NEWLINE_Va viure la vaga de la Telef\xc3\xb2nica de Manresa, el 1931, on ell treballava. Va participar en l'Alian\xc3\xa7a Obrera i fou present de manera activa en els fets del Sis d'Octubre._NEWLINE_Treball\xc3\xa0 tamb\xc3\xa9 a la Maquin\xc3\xa0ria Industrial de Manresa, f\xc3\xa0brica transformada el 1936 en una important ind\xc3\xbastria de guerra._NEWLINE_Form\xc3\xa0 part, el 19 de juliol de 1936, del Comit\xc3\xa8 Revolucionari i Antifeixista de Manresa._NEWLINE_Els fets de Maig del 1937 els va viure intensament a Barcelona. Durant la guerra civil va participar en tres fronts diferents. Al Front d'Arag\xc3\xb3 ho f\xc3\xa9u amb la columna Lenin._NEWLINE_Dels anys 1939 i 1940 \xc3\xa9s especialment remarcable la seva participaci\xc3\xb3 en la xarxa d'espionatge que van crear antics militants del POUM per ajudar a alguns aliats a travessar l'estat espanyol i a conduir-los fins a Portugal. Durant aquests anys treball\xc3\xa0 de descarregador al port de Barcelona, on intentava passar desapercebut de la policia franquista._NEWLINE_La seva milit\xc3\xa0ncia antifranquista el port\xc3\xa0 dues vegades a la pres\xc3\xb3 (l'any 1941 i el 1952), despr\xc3\xa9s dels corresponents consells de guerra. Cada vegada que el general Franco visitava Manresa ell era confinat a Comissaria."